Prediker 1 Sinloos tot vervuld

Die afgelope 10 weke het ons **gefokus om ons lewens te vereenvoudig**.

Nie net om met minder dinge besig te wees nie,   
maar om die mens te word wat God jou graag wil hê.

Aan die van u wat **dapper genoeg was om ‘n paar verstellings** te maak,  
ek hoop en glo jy ervaar meer vervulling, vrede en energie en minder chaos.

Die **vraag wat ons vanaand wil vra:**

**Is jy besig met dit wat regtig saak maak?**

Hoe gelukkig/tevrede is jy ?

Mense soek geluk, bevrediging op al die verkeerde plekke.

**Skaal jouself: Hoe gelukkig is jy** met jou

1. huidige werk?
2. Inkomste?
3. Huwelik of die feit dat jy ‘n enkelloper is?
4. Jou huis / motor/ selfoon / huidige kas klere
5. Omstandighede waarbinne jy leef?

**Hoe gelukkig / tevrede moet ‘n mens wees?**Is jou verwagtinge dalk te hoog of te laag?

Die **wortel van alle ontevredenheid** gaan baie verder terug   
as die behoefte wat advertensies skep.  
Die mens was baie gelukkig in die paradys met God se versorging  
tot die slang kom vra het:

“Het God regtig gesê: julle mag niks van die vrugte in die tuin eet nie?”

**Eva het besluit: die enigste vrugte** wat haar regtig gaan bevredig  
hang aan die een boom wat God verbode verklaar het.

Sy en ons almal het ontdek:

Die oomblik wat jy in ‘n gebroke verhouding met God leef  
is ontevredenheid, onvergenoegheid, onvervuldheid jou voorland.

**Wat is dit wat regtig saak maak?** (What matters most?)

Min mense in die geskiedenis het hierdie saak tot die been toe oopgevlek.

Die een wat uitstaan is Salomo – seun van Dawid, Koning van Israel.  
Inskrywings op sy CV was oa:

* Die wyste man in die wêreld
* Die rykste man in die wêreld

Hy het kaalvuis die saak gepak en in 12 hoofstukke sy eerlike bevindings gegee.

**Sy konklusie skokkend,** soms offensief, brutaal eerlik.  
Hy kan eerlik sê:

“been there, done that.”

Hy kan sê:

* Wat bevredig en
* Wat is ‘n gejaag na wind.

Hy spandeer die eerste 2 hoofstukke van sy boek  
om meeste van die dinge waaraan baie van ons soveel tyd spandeer  
en hoop dit gaan ons bevredig te beoordeel.  
Sy bevinding is:

“Sinloos, absoluut sinloos!

**7 versekerde Windjaagtogte**

1 **Fisiese gesondheid.**

Goeie fisiese gesondheid dra by tot lewenskwaliteit.  
As jy gesond is, dink jy gewoonlik nie veel aan gesondheid   
as bydraer tot jou geluk nie.

Dit is eers wanneer swak gesondheid jou van dinge weerhou  
dat jy besef: Goeie gesondheid is baie nodig.

Maar **fisiese gesondheid bring nie noodwendig lewensvervulling** nie.  
Daar is hoeveel gesonde mense wat so ongelukkig, onvergenoegd,   
onvervuld is, as kan kom.

Meestal het gesondheid ‘n lang lewe (hoe ouderdom) tot gevolg.  
en praat jy met die mense bo 85 en ouer,   
dui meeste van hulle aan: Dit is nie meer lekker nie.|  
Ek wil nie meer hier wees nie.

Aan die ander kant:

Van die mees dankbare mense wat ek ken, is juis gestermdes…

Fisiese gesondheid is verseker iets om na te streef,   
maar dit is nie ‘n versekering tot vervuldheid nie.  
Die gesonde en die ongesonde mens, sterf een of ander tyd.

*Dieselfde lot tref die wyses en die dwase* (Prediker 2:14)

**2 Geleerdheid**

Salomo was ‘n lewenslange student by uitnemendheid.  
Geleerdheid het vir hom soos ook vir baie mense na die logiese pad  
vir lewensvervulling gelyk…

Het dit vir hom sielsgeluk/ lewensvervulling gebring?

*13Ek het my daarop toegespits om alles wat onder die son*

*gedoen word met wysheid te deurdink.*

*Ek het gevind dis ’n moeilike taak*

*wat God vir die mens gegee het om daaroor rekenskap te gee.*

*16Ek het vir myself gesê:*

*“Ek is verstandiger as al die konings wat voor my in Jerusalem regeer het.*

*Ek het meer insig en kennis as enigeen van hulle.”*

*17Ek het my daarop toegespits om kennis en insig van domheid en dwaasheid*

*te onderskei.*

*Maar ek het besef: Ook dít is net ’n gejaag na wind.*

*(Spreuke 1:13 & 16& 17)*

Let wel: **Hy se nie opvoeding is sleg of onnodig nie…**

Geleerdheid is nodig.  
Daar is ‘n rede hoekom ‘n mens jouself moet bekwaam om te kan werk.  
Dit maak vir jou deure oop.  
Dit skep geleenthede.  
Dit bring jou in aanvraag…

Maar Salomo leer is dat kennis (geleerdheid) nie die gemis in jou lewe  
gaan vul nie.

U ken daardie ding:

As ek net eers ‘n PhD het of nog ‘n PhD agter my naam kan skryf  
sal ek gelukkig wees.  
Dit is doodgewoon nie waar nie.

Dit bring nie vir jou geestelike vervulling/ geluk nie.

Saam met die kennis kom daar dikwels verdriet.

**3 Plesier**

Daar is min dinge wat so nagestreef word soos plesier.  
“ek het ook ‘n lewe”, ek wil ook die lewe geniet”

“Gun elke diertjie sy plesiertjie”

Salomo het ook die pad beproef…

Hy het plesier in die bottel   
of moet ek eerder sê: in ‘n vaatjie gesoek.  
Dit is met oorgawe gedoen want die spreekwoord sê:

*Gaan groot of gaan huistoe!*

Sy bevinding:

Om te lag is dwaasheid en watter vreugde bring dit?  
Ek het gewonder wat sal gebeur as ek my liggaam met wyn verkwik  
terwyl my verstand my met wysheid begelei,  
as ek dwaasheid vir ‘n tyd omarm…(Prediker 2:2-3)

Hoeveel wyn is nodig om lewensvervulling/ bevrediging te bring?

Antw. Daar is nie genoeg wyn ter wereld.

Te veel mense probeer met drank, dwelms, kos, dobbel   
om die pyn in hul lewens te verdoof  
en dit bring vir hulle geen lewensvervulling nie.

**4 werk**

Die term “**workaholic”** is heel moontlik bekend aan jou  
omdat jy iemand ken of dalk self een is.

Mense wat werk najaag soos ‘n alkoholis sy volgende drankie  
lei aan dieselfde probleem.  
Die enigste verskil is die dwelmmiddel.

Die doelwit vir ‘n werkholis is sy volgende chemiese “high.”  
Hy het nog iets op sy kerfstok.  
Nog ‘n groot projek met onderskeiding afgehandel..  
Nog ‘n inskrywing op sy CV naas die talle ander reeds daar.

Ek ken verskeie mense wat ‘n obsessie het met hul loopbane.  
Sommige kry dit reg om ‘n soort van balans tussen hul gesinne en hul werk te bewerk.  
Meeste maak egter ‘n klaaglike mislukking daarvan.  
Die werk triomfeer… en die gesin abdikeer.

Dit is pynlik wanneer kinders (al volwasse) vir jou vertel

*Ek het geen verhouding met my ouers nie. Hulle het net gewerk.  
Hulle was nooit daar nie.   
Al wat ek gehad het is die stuff waarmee hulle my wou troos.*

**5 Rykdom**

Dit is maklik om werk en rykdom met mekaar te verwar  
want die een lei tot die ander.

Die verskil lê daarin:

1 Wil obsessief doelwitte bereik,   
2 die ander wil rykdom inpalm.

Hoor Salomo hieroor:

7Ek het slawe en slavinne aangekoop.

Ander is as slawe in my huis gebore.

Ek het groot troppe beeste en kleinvee besit,

meer as enigeen wat voor my in Jerusalem geleef het.

8Ek het baie silwer en goud bymekaargemaak,

as ’n skat soos dié van konings en provinsies.

Ek het sangers en sangeresse aangestel,

dinge waarmee mense die lewe geniet,

naamlik een meisie na die ander.

Die besit van slawe was ‘n status simbool in die tyd van Salomo.  
Veetroppe was ‘n welvaarts barometer…  
Silver en goud was harde kontant.  
Dit was ‘n aanduiding van jou vermoëns..\

Ons spaar om kaartjies vir ‘n goeie orkes vertoning aan te skaf.  
Salomo het sommer die orkes “besit”

**Salomo** het **aangehou tot hy die rykste man** ter wêreld was  
net om te ontdek –

Rykdom doen dit ook nie…  
Dit vul nie die hunkering in jou na God nie.  
Dit vul nie die leegheid binne jou nie.

**Rykdom is nie persy verkeerd of sondig nie.**  
Dit is ‘n gawe van God wat Hy aan sommige gee om te geniet  
en daarmee goed te doen.

**Melinda Gates** het op afgelope World leadership Summit vertel hoe sy en Bill besluit het om hul fokus te verskuif van ‘n rykdom versamelende instansie na ‘n uitdelende instansie. Hulle het verskeie ander rykes uitgedaag om saam met hulle ‘n verskil in die arm dele van Afrika te maak en hulle doen dit met onderskeiding. (So dat ek Microsoft lisensies met ‘n lied in die hart betaal).

**Hoor wat leer die Here re rykdom:**

*Sê aan hulle wat ryk is in hierdie wê­reld om nie trots te wees en op hulle geld te vertrou wat spoedig sal verdwyn nie. Maar hulle vertroue moet in die le­wende God wees wat aan ons ryklik alles skenk wat ons nodig het om die lewe te geniet. 18Sê hulle moet hulle geld gebruik om goed te doen. Hulle moet ryk wees in goeie dade en moet ruim gee aan dié in nood; hulle moet altyd gereed wees om wat God aan hulle gegee het, met ander te deel. 19Deur dit te doen, sal hulle vir hulle ’n skat opbou – ’n goeie fondament vir die toekoms sodat hulle die egte lewe kan ontvang. (1 Tim 6:17-19)*

Die **Here is ook nie teen feeste, partytjies nie**.  
As jy iets wil leer van feeste en partytjies – lees die Bybel. Jesus se eerste wonderwerk was om liters oordentlike wyn vir ‘n troue te maak…

Feeste, partydjies se vreugde is egter kortstondig.  
Dit bring ook nie geestelike vervulling nie.

**6 Seks**

Seks is een van die mees algemene vorms waardeur mense   
na vervulling soek.  
En as jy so voel, jy is nie alleen nie.  
Salomo het ook die pad probeer.

Sy harem het bestaan uit 700 vrou (uit adelike afstand)  
en 300 byvroue.

Hoe hy ‘n 1000 vroue gelukkig gekry en gehou het – weet ek nie  
Ek glo sy wysheid het gehelp.  
3 jaar om een dag en nag aan ‘n vrou aandag te gee…

Hulle was van verskillende gelowe  
en het Salomo verlei om ander gode te dien! (1 Kon 11:3)

Daar is baie mense wat die gemis in hul lewens met verskeie seksmaats  
probeer vul…   
Maar dit vreet hul en laat hul leeg.

Mick Jagger het gesê:

“I can’t get no satisfaction”

So ook **mense wat glo hulle moet net die regte man of vrou kry**  
dan sal hulle gelukkig wees.  
Hulle glo hulle moet in ‘n verhouding wees om waardevol te wees.

**Feit is:** Die lewe werk nie so nie.  
Geen ander mens kan jou waarlik vervuld laat nie.

**7 Roem**

Soveel mense droom van roem.  
“Ek wil die beste “ingenieur, chef, ontwerper, in my veld wees”   
Ek wil op die voorblaaie pryk en in die kollig leef.

**Salomo het ook die pad probeer**

*9Ek het ver uitgestyg bo almal voor my in Jerusalem,*

*en my wysheid het my baie gehelp. (Prediker 2:11)*

Die hartseer is, soveel van daardie mense sneuwel in die proses.  
Dikwels lees jy hoe hulle, huweliksmaats soos ‘n stokperdjie deurwerk,  
moet gaan vir rehablitasie of sterf vanwee oordosis of hand aan eie lewe geslaan.

Roem verwoes dikwels lewens

Salomo opgesom  
Hy het die beste opvoeding en kwalikfikasies gehad.  
Die beste eiendomme, vroue, wyn, musiek en beroemdheid.  
Volgens wêreldse standaarde alles wat nodig is  
en tog is dit nooit genoeg nie...

11Ek het daarna nagedink oor alles wat ek bereik het,

oor al die moeite wat ek gedoen het.

En ek het besef hoe sinloos dit alles is.

Dis niks anders as ’n gejaag na wind nie.

‘n Gejaag na wind want dit vul nie die gemis, die leemte  
wat net ‘n Lewende verhouding met God, volgemaak kan word nie.

**Jou** **siel soek na ‘n lewende verhouding met God.**  
Sonder dié verhouding is alles ‘n gejaag na wind

Salomo konkludeer:

17Ek was nie meer lus om te lewe nie,

want wat onder die son gedoen word,

het my teleurgestel.

Alles is sinloos en ’n blote gejaag na wind.

18Ek was moeg vir alles waarvoor ek in hierdie wêreld

hard gewerk het,

want ek moet dit alles nalaat aan die een wat ná my kom.

19En wie sal weet of hulle wyses of dwase gaan wees?

En tog sal hulle beheer uitoefen oor alles

wat ek met moeite en wysheid onder die son tot stand gebring het.

Dit alles is dus sinloos!

20Ek het dus opgehou om myself te straf met alles waarmee ek

met soveel moeite onder die son my besig gehou het.

21Want ’n mens wat met wysheid en bekwaamheid gewerk het,

moet dit oorgee aan iemand wat nie daarvoor gewerk het nie.

Dis alles sinloos en vrugteloos!

22Wat kry die mens vir al sy harde werk

waarmee hy hom met soveel ywer onder die son vermoei?

23Sy hele lewe is vol pyn en leed.

En alles wat hy onderneem, is verdriet.

Selfs in die nag kry hy nie rus nie.(Prediker 2:17-23).

Daar **is geen sin daarin om jou lewe te simplify**  
en aan die einde saam met U2 te moet sing:

*I still haven’t found what I’m looking for.*

Ek **staan gereëld by sterfbeddens**.  
Dáár praat mense hoofsaaklik oor 2 dinge:   
My verhouding met

* God
* My familie

Dan maak die potensiaal van jou kt kaart,   
of die hoeveelheid kaart en transport agter jou naam  
geen- maar geen verskil nie…

**Wanneer jy gesimplify het, jou lewe skoongemaak het**storm ‘n hordes dinge op jou af om die plek te vul.

**Toets** dit aan:

1. Gaan dit ware bevrediging bring of is dit ‘n gejaag na wind?
2. Is dit in lyn met wat God van my verwag vir die seisoen van die lewe waarin ek is?
3. Help dit my om ‘n betekenisvolle lewe te lei?

Salomo vat saam:

13Na alles wat jy gehoor het, is dit die finale slotsom:

Wees eerbiedig teenoor God en gehoorsaam sy gebooie.

Dit word van alle mense gevra.

Amen

Bronnelys:

Bybelvertalings (1983 sowel as NLV)  
Hybels, B. 2014. Simplify. Ten practices to unclutter you soul. TM